आमतौर पर पर्दा या नकाब या हिजाब प्रथा को इस्लाम धर्म से जोडक़र देखा जाता है। इस प्रथा को लेकर इस्लाम धर्म तथा इस्लामिक देशों में भी न केवल अलग-अलग तरह की राय है बल्कि पर्दा,हिजाब या नकाब धारण करने के महिलाओं के अलग-अलग तरीके भी हैं। अरब के कई देशों में सिर से लेकर पैर के नाखून तक तथा पूरे हाथ ढके रहने को पर्दानशीनी कहा जाता है तो अरब के ही कई देश ऐसे भी हैं जहां सिर से पैर तक पर्दा तो ज़रूर ओढ़ा जाता है परंतु महिलाओं के चेहरे पूरी तरह खुले रहते हैं। भारत,पाकिस्तान तथा बंगलादेश जैसे देशों में जहां पर्दे के रूप में नकाब का इस्तेमाल होता है वहीं दो दशकों से शरीर पर चादर लपेटने को भी पर्दानशीनी के रूप में ही देखा जाता है। अनेक मुस्लिम महिलाएं न$काब तो ओढ़ती हैं परंतु अपनी आंखें खुली रखती हैं। और होंठ व नाक के हिस्से को नकाब से ढक लेती हैं। गोया समय व फैशन के साथ-साथ दुनिया में पर्दे व हिजाब ने भी कई तरह के रंग व रूप बदले हैं। कहने का तात्पर्य यह है कि यदि इस्लाम धर्म में पर्दे या हिजाब को लेकर एक जैसे इस्लामी दिशा निर्देश कुरान,हदीस या शरिया के तहत जारी किए गए होते तो आज पूरे विश्व में पर्दे या नकाब अथवा हिजाब के भी एक ही तरीके को सर्वमान्य समझा जाता । परंतु विभिन्न देशों व प्रांतों में पर्दे की अलग-अलग व इनके अलग-अलग चलन स्वयं यह प्रमाणित करते हैं कि पर्दा या हिजाब कैसा हो, इस विषय पर इस्लामी जगत एकमत नहीं है।